**ΛΟΓΟΤΕΧΝΙΑ**

**Γλώσσα**

Απλή, λιτή, φυσική, κοντινή στον προφορικό λόγο, κυριολεκτική-αναφορική-δηλωτική, μεταφορική - ποιητική - συνυποδηλωτική, σαφής, λόγος αναλυτικός, λόγος με εξειδικευμένους όρους, με επιστημονικούς όρους, ιδιωματική, ακριβής, αναλυτικός λόγος, πολλά εκφραστικά μέσα - σχήματα λόγου, εξεζητημένη, αρχαΐζουσα/καθαρεύουσα.

**Το λεξιλόγιο**

Ριζικές λέξεις: Σχηματίζονται από το θέμα και μια κατάληξη. Π.χ. δίν-ω

Παράγωγες: Σχηματίζονται με την προσθήκη μιας κατάληξης σε άλλη λέξη. Π.χ. δίνω  - δόση

Σύνθετες: Σχηματίζονται από τη σύνδεση άλλων απλών λέξεων. Π.χ παράδοση

Πολυσύνθετες: Αποτελούνται από τρία ή περισσότερα συνθετικά. Π.χ. προ - διά- θεση

Παρασύνθετες: Σχηματίζονται από άλλες σύνθετες λέξεις με την προσθήκη κατάληξης. Π.χ. καλό + ταξίδι -  καλοτάξιδος

Συνώνυμες: Λέξεις με περίπου ίδια σημασία. Π.χ. δυνατός, κραταιός, ικανός, εφικτός

Ταυτόσημες: Λέξεις με ακριβώς ίδια σημασία. Π.χ. μητέρα – μάνα

Ομόρριζες: Λέξεις με όμοια ρίζα. Π.χ. διάβαση - βατός

Αντίθετες: Λέξεις με αντίθετη σημασία. Π.χ. ηθικός - ανήθικος

Ομόηχες ή Ομώνυμες: Λέξεις με διαφορετική σημασία, αλλά που ακούγονται ίδια. Π.χ. πείρα - πήρα

Παρώνυμες: Λέξεις με διαφορετική σημασία, που μοιάζουν στην προφορά. Π.χ. πήρα - πυρά

**Λαϊκές και Λόγιες λέξεις**

Λαϊκές: Λέξεις καθημερινές λέξεις που δίνουν προφορικότητα και οικειότητα, ενώ το μήνυμα και οι πληροφορίες γίνονται εύκολα κατανοητά. Εδώ περιλαμβάνονται και λέξεις της αργκό.

Λόγιες: Λέξεις που προέρχονται από παλαιότερες γλωσσικές μορφές. Χρησιμποιούνταν κυρίως από "λόγιους", ανθρώπους των γραμμάτων. Ο λόγος αποκτά σοβαρότητα, επισημότητα, κύρος και επιστημονικότητα.

**Ειδικό Λεξιλόγιο**

Εξειδικευμένοι, επιστημονικοί όροι.

Στόχος είναι η προβολή του ήθους του πομπού, η πειθώ, η αξιοπιστία, η ακρίβεια στη σκέψη και στο λόγο, η επισημότητα στο ύφος.

**Λειτουργίες της Γλώσσας**

**Αναφορική λειτουργία**

1.     Ο πομπός απευθύνεται στη λογική του δέκτη και η γλώσσα λειτουργεί με λογικό τρόπο

2.    Το βάρος του πέφτει στην πληροφόρηση, αποσκοπεί, δηλαδή, στη μετάδοση μιας πληροφορίας

3.    Ενδιαφέρει η κατανόηση των νοημάτων και η σαφής πρόσληψη

4.    Η πραγματικότητα απεικονίζεται ρεαλιστικά και ο λόγος είναι αντικειμενικός

5.    Οι λέξεις χρησιμοποιούνται κυριολεκτικά (δηλωτική χρήση της γλώσσας)

**Ποιητική λειτουργία**

1.     Ο πομπός απευθύνεται στο συναίσθημα του δέκτη

2.    Το βάρος πέφτει στη μορφή του μηνύματος και όχι στο περιεχόμενο

3.    Ενδιαφέρει η συναισθηματική διέγερση και η αισθητική απόλαυση.

4.    Η πραγματικότητα απεικονίζεται υποκειμενικά

5.    Οι λέξεις χρησιμοποιούνται μεταφορικά (συνυποδηλωτική χρήση της γλώσσας)

6.    Ο λόγος γίνεται λογοτεχνικός

**Παρατήρηση**

Δεν πρέπει πάντα να ταυτίζεται η αναφορική λειτουργία με την κυριολεξία και η ποιητική με τη μεταφορά.

Πχ, Η ψυχική συρρίκνωση περιορίζει τους ορίζοντες του σύγχρονου ανθρώπου. Στη φράση χρησιμοποιούνται μεταφορές, αλλά η λειτουργία είναι αναφορική.

Πχ. Κι ο ίσκιος του μεγάλωσε πάνω στον τοίχο.

Και τον ερώτησε: πού έχεις κρυμμένα τα όπλα;

Κι εκείνος, κανείς δεν ξέρει αν από σύμπτωση, ή ίσως για ν' απαντήσει,

έβαλε το χέρι πάνω στην καρδιά του.

Πρόκειται για στίχους του Λειβαδίτη. Ο λόγος είναι κυριολεκτικός, αλλά η λειτουργία είναι ποιητική. Υπάρχει εσωτερικός ρυθμός και εικονοποιητικός λόγος.

**Γλωσσικές επιλογές/ Εκφραστικά μέσα**

Αφορούν:

-          Στις γλωσσικές ποικιλίες (ιδίωμα ή διάλεκτο του ομιλητή ή συγγραφέα, γλωσσικές ποικιλίες, οπτικές της γλώσσας)

-          Στο λεξιλόγιο (κοινό – καθημερινό, εξειδικευμένο – τεχνικό)

-          Στους γραμματικούς χρόνους, τις εγκλίσεις και τα ρηματικά πρόσωπα

-          Στη στίξη

-          Στα σχήματα λόγου

-          Στη σύνδεση των προτάσεων (παρατακτική, υποτακτική)

-          Στη σημασία των λέξεων (κυριολεξία, μεταφορά, παρομοίωση, αντίθεση κ.ά.),

-          Στην ονοματοποίηση: Είναι η διαδικασία μετατροπής ενός ρήματος ή ενός επιθετικού προσδιορισμού σε ουσιαστικό (π.χ. καταλογίζω - καταλογισμός). Η γραμματική αυτή μετατόπιση έχει συνέπειες και στο νόημα, εφόσον οι ονοματοποιημένοι τύποι φέρουν τα σημασιολογικά χαρακτηριστικά τόσο των ρηματικών διαδικασιών ή των ιδιοτήτων από όπου προέρχονται όσο και του αποτελέσματος αυτών των διαδικασιών ή των ιδιοτήτων. Η ονοματοποίηση χαρακτηρίζει τα επιστημονικά κείμενα, όπως το δοκίμιο ή οι τεχνικές αναφορές,

-          Στη χρήση προσωπικής και απρόσωπης σύνταξης,

-          Στη χρήση ευθέος ή πλαγίου λόγου

**Οι χρόνοι του ρήματος**

Ενεστώτας: δηλώνει κάτι που γίνεται στο παρόν εξακολουθητικά ή κάτι που επαναλαμβάνεται. Κάποιες φορές μπορεί να αναφέρεται σε πράξεις που θα γίνουν στο κοντινό μέλλον. Ο ιστορικός ενεστώτας δίνει παραστατικότητα και δραματικότητα γι' αυτό και χρησιμοποιείται στην αφήγηση για να δώσει μεγαλύτερη ζωντάνια.

Παρατατικός: δηλώνει κάτι που γινόταν στο παρελθόν εξακολουθητικά ή με επανάληψη.

Στιγμιαίος μέλλοντας: δηλώνει κάτι που θα γίνει στο μέλλον χωρίς συνέχεια ή επανάληψη.

Εξακολουθητικός μέλλοντας: δηλώνει κάτι που θα γίνεται στο μέλλον με αδιάκοπη συνέχεια ή με επανάληψη.

Αόριστος: δηλώνει κάτι που έγινε στο παρελθόν συνοπτικά ή στιγμιαία, ανεξάρτητα αν διήρκεσε πολύ ή λίγο. Ο γνωμικός αόριστος δηλώνει κάτι που έχει διαχρονική ισχύ. Μερικές φορές μπορεί να δηλώνει τη βεβαιότητα ενός συμβάντος στο μέλλον (πχ αν έχεις αυτόν δικηγόρο, καθάρισες…).

Παρακείμενος: δηλώνει κάτι που έχει γίνει στο παρελθόν και παραμένει συντελεσμένο την ώρα που μιλάμε.

Υπερσυντέλικος: δηλώνει κάτι που έγινε στο παρελθόν και τελείωσε πριν γίνει κάτι άλλο.

Συντελεσμένος μέλλοντας: δηλώνει κάτι που θα έχει τελειώσει στο μέλλον πριν γίνει κάτι άλλο.

\* Οι ρηματικοί χρόνοι δηλώνουν τόσο τη χρονική βαθμίδα (παρελθόν, παρόν, μέλλον) όσο και τον τρόπο ενέργειας (εξακολουθητικά, στιγμιαία, συντελεσμένα).

\* Η επιλογή των ρηματικών χρόνων από τον πομπό συμβάλλει στη ζωντάνια, την πειστικότητα και την παραστατικότητα.

**Οι εγκλίσεις του ρήματος**

Οριστική: δηλώνει κάτι το πραγματικό και βέβαιο, κάτι που είναι δυνατό να συμβεί (θα + παρατατικός ή υπερσυντέλικος), κάτι που είναι πιθανό (θα + οριστική οποιουδήποτε χρόνου), παράκληση (σε ερωτήσεις), ευχή (μακάρι να / ας + οριστική παρελθοντικού χρόνου).

Υποτακτική: δείχνει επιθυμία, κάτι που ενδέχεται να γίνει, προτροπή, αποτροπή, απορία, προσταγή, παραχώρηση (πριν από αυτή υπάρχουν τα: ας, να, για να, αν, όταν, μόλις, πριν, μη/μην)

Προστακτική: προσταγή, προτροπή, αποτροπή, απαγόρευση, ευχή, παράκληση

**Τα πρόσωπα του ρήματος**

α' ενικό: προσδίδει προσωπικό/εξομολογητικό τόνο, αμεσότητα και ζωντάνια στο ύφος, οικειότητα, υποκειμενικότητα, αξιοπιστία.

β' ενικό: προσδίδει αμεσότητα και ζωντάνια, οικειότητα, παραινετικό/προτρεπτικό τόνο, επικοινωνιακή διάθεση, δραματικότητα/θεατρικότητα.

γ' ενικό: οι απόψεις παρουσιάζονται ως αντικειμενικές και γενικά αποδεκτές, ο συγγραφέας παρουσιάζεται ως αποστασιοποιημένος παρατηρητής, το ύφος γίνεται ουδέτερο και η διάθεση ρεαλιστική.

α' πληθυντικό: με αυτό ο πομπός εντάσσει και τον εαυτό του στο θέμα, ο συγγραφέας και ο αναγνώστης (πομπός και δέκτης) εμφανίζουν κοινή οπτική γωνία, δίνεται έτσι αίσθηση συλλογικότητας/συμμετοχής, πειστικότητα, οικειότητα, αμεσότητα, γενίκευση και καθολικότητα του προβλήματος,

β' πληθυντικό: προσδίδει παραίνεση και διάθεση προτροπής, παράλληλα υπάρχει αμεσότητα, οικειότητα πομπού-δέκτη κι ένας τόνος ευγένειας. Δηλώνει την παρουσία κοινού.

γ' πληθυντικό: προσδίδει αντικειμενικότητα, απόψεις γενικά αποδεκτές, απρόσωπο ύφος, ρεαλιστική αντιμετώπιση των πραγμάτων.

**Ενεργητική – Παθητική Σύνταξη**

***Ενεργητική σύνταξη***

Τονίζεται το υποκείμενο της ενέργειας που δηλώνει το ρήμα, δίνει προφορικότητα και ζωντάνια, ο λόγος γίνεται πιο απλός και πιο εύστοχος επικοινωνιακά.

***Παθητική σύνταξη***

Τονίζεται το γεγονός, το αποτέλεσμα της ενέργειας. Ο λόγος γίνεται πιο σύνθετος, πιο επίσημος και απρόσωπος.

\* Προσοχή στη μετατροπή από τη μια σύνταξη στην άλλη (ενεργητική σε παθητική: υποκείμενο = ποιητικό αίτιο, αντικείμενο = υποκείμενο, ρήμα παθητικής φωνής, κατηγορούμενο αντικειμένου  = κατηγορούμενο υποκειμένου, έμμεσο αντικείμενο σε αντικείμενο. Φυσικά οι αντίστοιχες μετατροπές συμβαίνουν αντίστροφα από τη μετατροπή της παθητικής σύνταξης σε ενεργητική

**Απρόσωπη Σύνταξη**

Απρόσωπα ρήματα είναι τα ρήματα:

α) που σχηματίζονται μόνο στο **γ' ενικό πρόσωπο**: πχ πρέπει, αρμόζει

β) το γ' εν. πρόσωπο προσωπικών ρημάτων: πχ μπορεί

γ) το γ' εν. πρόσωπο ρημάτων παθητικής φωνής: πχ απαγορεύεται

δ) το γ' εν. πρόσωπο ρημάτων που δηλώνουν φυσικά φαινόμενα: πχ βρέχει

Απρόσωπες εκφράσεις σχηματίζονται με το **γ' εν. πρόσωπο** του ρήματος **είναι** και ένα **επίθετο** ή **ουσιαστικό**: πχ είναι καλό

Τα απρόσωπα ρήματα ή οι απρόσωπες εκφράσεις ως υποκείμενο έχουν:

α) πρόταση,

β) αφηρημένο ουσιαστικό ή πρόταση, π.χ. Απαγορεύεται το κάπνισμα ή Απαγορεύεται να καπνίζετε

γ) ουσιαστικό Στα ρήματα που δηλώνουν φυσικό φαινόμενο το υποκείμενο είναι το εννοούμενο ο καιρός ή ο Θεός ή η φύση

**Σύνδεση των προτάσεων**

Παρατακτική σύνδεση: Σύνδεση όμοιων προτάσεων, δηλαδή Κύρια + Κύρια ή δευτ. Χ. + δευτ. Χ. . Οι προτάσεις παραμένουν ισοδύναμες και αυτοτελείς. Ο λόγος είναι απλός, λιτός, άμεσος. Υπάρχει ζωντάνια και προφορικότητα.

Υποτακτική σύνδεση: Σύνδεση ανόμοιων προτάσεων, δηλαδή Κύρια + Κύρια ή δευτ. Χ + δευτ. Ψ. Ο λόγος γίνεται σύνθετος και πυκνός. Αποκτά επισημότητα και πειστικότητα. Αποτυπώνει τις λογικές σχέσεις μεταξύ των περιεχομένων των προτάσεων. Δείχνει τις ιδιαίτερες εκφραστικές ικανότητες του πομπού.

\*Διαδοχική υπόταξη: συνεχείς δευτερεύουσες προτάσεις διαφορετικού είδους που εξαρτώνται η μία από την άλλη.

Ασύνδετο σχήμα: Όμοιοι όροι ή όμοιες προτάσεις που χωρίζονται με κόμμα. Ο λόγος γίνεται γοργός και απλός, το περιεχόμενο δίνεται συνοπτικά, ενώ συμβάλλει στη συγκινησιακή φόρτιση του δέκτη.

**Δευτερεύουσες προτάσεις**

Ειδικές: Είναι ονοματικές προτάσεις. Εισάγονται με τα ότι, που, πως. Τίθενται ως υποκείμενο, αντικείμενο, επεξήγηση.

Βουλητικές: Είναι ονοματικές προτάσεις. Εισάγονται με το να. Τίθενται ως υποκείμενο, αντικείμενο, επεξήγηση.

Ενδοιαστικές: Είναι ονοματικές προτάσεις. Εισάγονται με τα μη, μην, μήπως. Τίθενται ως υποκείμενο, αντικείμενο, επεξήγηση.

Πλάγιες ερωτηματικές: Είναι ονοματικές προτάσεις. Εισάγονται με ερωτηματικές αντωνυμίες ή επιρρήματα, με τα αν, μήπως, γιατί. Τίθενται ως υποκείμενο, αντικείμενο, επεξήγηση.

Χρονικές: Είναι επιρρηματικές προτάσεις. Εισάγονται με τα όταν, αφού, καθώς, ενώ, πριν, ώσπου. Λειτουργούν ως επιρρηματικοί προσδιορισμοί του χρόνου.

Αιτιολογικές: Είναι επιρρηματικές προτάσεις. Εισάγονται με τα γιατί, αφού, επειδή, καθώς. Λειτουργούν ως επιρρηματικοί προσδιορισμοί της αιτίας.

Τελικές: Είναι επιρρηματικές προτάσεις. Εισάγονται με τα να, για να. Λειτουργούν ως επιρρηματικοί προσδιορισμοί του σκοπού.

Συμπερασματικές: Είναι επιρρηματικές προτάσεις. Εισάγονται με τα ώστε, που. Λειτουργούν ως επιρρηματικοί προσδιορισμοί του αποτελέσματος.

Υποθετικές: Είναι επιρρηματικές προτάσεις. Εισάγονται με τα αν, εάν, είτε. Λειτουργούν ως επιρρηματικοί προσδιορισμοί της προϋπόθεσης.

Εναντιωματικές: Είναι επιρρηματικές προτάσεις. Εισάγονται με τα αν και, μολονότι, παρόλο που, και ας, ακόμη κι αν. Λειτουργούν ως επιρρηματικοί προσδιορισμοί της αντίθεσης.

**Αναφορικές προτάσεις**

1.     Αναφορικές ονοματικές επιθετικές: Εισάγονται με την αναφορική αντωνυμία ο οποίος, η οποία, το οποίο ή το που. Χρησιμοποιούνται ως επιθετικός προσδιορισμός.

Α) Αναφορικές επιθετικές περιοριστικές: δίνουν μια πληροφορία που είναι απαραίτητη για να καταλάβει ο δέκτης το νόημα. (ονομάζονται και προσδιοριστικές)

Β) Αναφορικές επιθετικές μη περιοριστικές: δίνουν μια επιπλέον πληροφορία η οποία δεν είναι απαραίτητη. Χωρίζονται με κόμμα. (ονομάζονται και παραθετικές ή προσθετικές)

2. Αναφορικές ελεύθερες ονοματικές: Εισάγονται με τα όποιος, όποια, όποιο / όσος, όση, όσο / ό,τι / οποιοσδήποτε, οποιαδήποτε, οποιοδήποτε / οσοσδήποτε, οσηδήποτε, οσοδήποτε / οτιδήποτε, οτιδήποτε, οτιδήποτε. Χρησιμοποιούνται ως υποκείμενο, αντικείμενο, κατηγορούμενο, προσδιορισμός.

3. αναφορικές ελεύθερες επιρρηματικές: Εισάγονται με τα αναφορικά επιρρήματα: όπου, οπουδήποτε, όποτε, οποτεδήποτε, όσο, οσοδήποτε, όπως (όχι όμως και με το οπωσδήποτε). Εκφράζουν επιρρηματικές σημασίες, π.χ. χρόνο, τρόπο, τόπο, ποσό.

**Μικροπερίοδος – Μακροπερίοδος Λόγος**

*Μικροπερίοδος λόγος:* λόγος απλός, γοργός και λιτός. Τα νοήματα είναι εύκολα κατανοητά. Δίνεται έμφαση, ζωντάνια, αυθορμητισμός και παραστατικότητα στο λόγο. Το ύφος γίνεται προφορικό και οικείο.

*Μακροπερίοδος λόγος:* Δείχνει την ευχέρεια του πομπού στη χρήση του λόγου. Έχουμε πολύπλοκη οργάνωση, , διασάφηση των σχέσεων μεταξύ των εννοιών (πχ επεξήγηση, αιτιολόγηση...). Το ύφος γίνεται σύνθετο, σοβαρό και επίσημο. Έχουμε γρήγορη και δυναμική εξέλιξη του κειμένου. Οι σκέψεις δίνονται αναλυτικά, γεγονός που βοηθά στην πρόσληψη από τον αναγνώστη.

**Σημεία Στίξης**

Τελεία: Χρησιμοποιείται στο τέλος μιας φράσης που έχει ολοκληρωμένο νόημα (πρότασης/περιόδου) και γίνεται διακοπή φωνής. Επίσης, σε συντομογραφίες και σε πολυψήφιους αριθμούς.

Άνω τελεία: Χρησιμοποιείται όταν τα μέρη μιας φράσης συνδέονται αντιθετικά ή επεξηγηματικά, όταν η 2η ημιπερίοδος συμπληρώνει την 1η. Δείχνει ότι το νόημα δεν έχει ολοκληρωθεί. Δηλώνει παύση μικρότερη από την τελεία και μεγαλύτερη από το κόμμα. Είναι συχνή στα στοχαστικά δοκίμια, για να εντείνει τον προβληματισμό του αναγνώστη και προσδίδει έμφαση.

Κόμμα: Δηλώνει μικρή διακοπή, τοποθετείται μεταξύ ασύνδετων λέξεων, ασύνδετων όμοιων προτάσεων, πριν την επεξήγηση ή την παράθεση, πριν και μετά την κλητική προσφώνηση, μετά από ένα καταφατικό ή αρνητικό μόριο, μετά από κάποιο βεβαιωτικό επίρρημα, πριν και μετά τις δευτερεύουσες προτάσεις, εκτός από τις ειδικές, τις πλάγιες ερωτηματικές, τις βουλητικές και τις ενδοιαστικές και τις αναφορικές μη περιοριστικές.

Διπλή τελεία: πριν από φράσεις που αποδίδονται όπως ακριβώς ειπώθηκαν, πριν από ρήσεις, γνωμικά, από αρίθμηση, όταν δίνονται τα αποτελέσματα μιας πράξης, φαινομένου, προβλήματος, όταν αναλύονται, επεξηγούνται ή ερμηνεύονται φαινόμενα, όταν παρατίθενται όροι. Προσδίδει έμφαση σε αυτό που ακολουθεί.

Παύλα: Χρησιμοποιείται στο διάλογο για να δηλώσει την αλλαγή προσώπου ή για να κάνει εντονότερη μια αντίθεση.

Διπλή παύλα: Ανάμεσά τους τίθεται μια φράση που επεξηγεί τα γραφόμενα ή προσθέτει κάτι νέο και είναι απαραίτητο στοιχείο για την κατανόηση του λόγου. Συνήθως είναι πιο ισχυρό σημείο από την παρένθεση.

Παρένθεση: περιέχει μια φράση που επεξηγεί, διευκρινίζει ή συμπληρώνει, προσθέτει ένα νέο στοιχείο ή παρεμβάλλει ένα σχόλιο. Μπορεί επίσης να παραπέμπει σε κάποιο συγγραφέα ή έργο. Δηλώνει επίσης πως τα όσα αναφέρονται στην παρένθεση θα μπορούσαν να παραλειφθούν χωρίς να αλλάξει το νόημα της πρότασης.

Κάθετη γραμμή: Τίθεται ανάμεσα σε λέξεις συνώνυμες ή με παραπλήσιο σημασιολογικό περιεχόμενο. Δίνει έμφαση στο λόγο.

Ενωτικό: Τοποθετείται σε διπλά ονόματα ή επώνυμα, στα αϊ, γερο, γρια, κυρά, μπάρμπα, θεια, παπα, μαστρο, όταν ακολουθούνται από κύριο όνομα, σε πολυσύνθετες λέξεις (πχ κοινωνικο-πολιτικός τομέας), σε λέξεις ίδιας πτώσης (πχ φράση-κλειδί), σε χρονικούς ή τοπικούς προσδιορισμούς (πχ πρωί-πρωί).

Εισαγωγικά: Δηλώνουν επανάληψη αυτούσιων λόγων άλλων, μορφές ευθύ λόγου, μεταφορική χρήση μιας έννοιας, ειρωνεία, δυσπιστία, αμφισβήτηση, ειδικό λεξιλόγιο, γλωσσικά ιδιώματα, τίτλους βιβλίων/ταινιών κ.λπ., επωνυμίες, έμφαση σε αυτό που λέγεται, λέξεις παλαιότερων γλωσσικών μορφών.

Ερωτηματικό: Είναι σχολιαστικό σημείο στίξης, εκφράζει προβληματισμό, απορία, επιδιώκει να αφυπνίσει, να κινήσει το ενδιαφέρον, να διεγείρει συναισθήματα, να δώσει έμφαση, ζωντάνια, παραστατικότητα. Συχνά εκφράζει αμφιβολία ή αμφισβήτηση, αγανάκτηση και αποδοκιμασία. Με το ερωτηματικό μπορεί να τίθεται μια παράκληση ή μια ρητορική ερώτηση.

Θαυμαστικό: Είναι επίσης σχολιαστικό σημείο στίξης. σημειώνεται μετά από επιφωνήματα και μετά από φράσεις που δηλώνουν έκπληξη, θαυμασμό, αποδοκιμασία ή επιδοκιμασία, χαρά, ανησυχία, απορία, ειρωνεία, αμφισβήτηση, υπερβολή, απαίτηση, αποφασιστικότητα.

Αποσιωπητικά: Δηλώνουν έκφραση συγκίνησης, ανησυχίας, προβληματισμού, αμφισβήτησης, δισταγμού, ειρωνείας, υπονοούμενου, υπαινιγμού, ειρωνείας ή έκφραση που δεν ολοκληρώθηκε επειδή διακόπηκε ο πομπός ή ήταν συγκινημένος. Επίσης, για να παραλειφθούν ομοειδείς όροι.

**Ύφος**

Το ύφος ενός κειμένου θα μπορούσε να χαρακτηριστεί ως απλό, φυσικό, λιτό, οικείο, ανεπιτήδευτο, παραστατικό, γλαφυρό, λυρικό, αλληγορικό, στοχαστικό, επιστημονικό, στομφώδες, ειρωνικό, σαρκαστικό, χιουμοριστικό, καυστικό, δραματικό, μεγαλόπρεπο, λυρικό, σοβαρό, επίσημο, τυπικό, αυστηρό, προτρεπτικό, εξομολογητικό, διδακτικό, πυκνό σε νοήματα, ουδέτερο, σύνθετο, εξεζητημένο, επιτηδευμένο, λαϊκό, φροντισμένο.

Συγκεκριμένα, σε ένα λιτό/απλό ύφος έχουμε απλό λεξιλόγιο, μικροπερίοδο λόγο, ασύνδετο σχήμα ή παρατακτική σύνδεση, περιορισμένα εκφραστικά μέσα. Στοχεύει στη φυσικότητα, στη συντομία και στη διατύπωση σαφών νοημάτων.

Σε ένα οικείο ύφος κυριαρχούν το α’ και β’ ρηματικό πρόσωπο, η ενεργητική σύνταξη, ο μικροπερίοδος λόγος και η παρατακτική σύνδεση ή το ασύνδετο σχήμα, οικείες εκφράσεις και προσφωνήσεις, το καθημερινό λεξιλόγιο, τα παραδείγματα και ο διάλογος, ο ευθύς λόγος, ο ρηματικός λόγος.

Στο επίσημο ύφος αντίθετα κυριαρχεί το γ’ ρηματικό πρόσωπο, η παθητική σύνταξη, ο μακροπερίοδος λόγος, η υποτακτική σύνδεση και το επίσημο λεξιλόγιο, ο ονοματικός λόγος, η κυριολεκτική χρήση της γλώσσας.

Σε ένα επιστημονικό ύφος βρίσκουμε τα περισσότερα από τα παραπάνω, πολλούς επιστημονικούς όρους και αναλυτικότητα και επεξηγηματικότητα στη σκέψη, επίκληση στη λογική και αναφορική λειτουργία της γλώσσας.

Το ίδιο μπορούμε να πούμε και για το ουδέτερο ύφος, προσθέτοντας την έλλειψη συναισθηματισμού και σχολιασμού.

Στο εξομολογητικό ύφος αντίθετα, διακρίνουμε το α’ ρηματικό πρόσωπο, μια διάθεση έκφρασης συναισθημάτων και σκέψεων και μια αίσθηση αναδρομής στο παρελθόν με τη χρήση ιστορικών χρόνων.

Στο λαϊκό ύφος, από την άλλη, βρίσκουμε, εκτός από το καθημερινό λεξιλόγιο, την προφορικότητα και την παρατακτική σύνδεση, και μια διάθεση αφήγησης.

Στο χιουμοριστικό – ειρωνικό ύφος εντοπίζουμε υπονοούμενα, υπαινιγμούς, λογοπαίγνια, κωμικές εικόνες, σχολιαστικά σημεία στίξης, συνδυασμό καθημερινού και εξεζητημένου λεξιλογίου, διάθεση επικοινωνίας και προφορικότητα.

Στο προτρεπτικό ύφος κυριαρχούν το β’ πρόσωπο, οι μελλοντικές εκφράσεις, οι βουλητικές προτάσεις, η υποτακτική και η προστακτική έγκλιση, ο παραινετικός τόνος για το μέλλον.

Στο ζωντανό – παραστατικό ύφος διακρίνουμε την κυριαρχία του διαλόγου, του ευθύ λόγου, των παραδειγμάτων, των ερωτήσεων, της ενεργητικής σύνταξης, των εικόνων, των παρομοιώσεων. Στόχος να παραμείνει αμείωτο το ενδιαφέρον του δέκτη.

Στο λυρικό ύφος κυριαρχούν η ποιητική λειτουργία της γλώσσας, τα σχήματα λόγου, η επίκληση στο συναίσθημα. Υπάρχει μουσικότητα και υποβλητικότητα. Στόχος είναι η υποβολή συναισθημάτων και η πρόκληση συγκίνησης.

Στο εξεζητημένο ύφος συνδυάζονται ο λεκτικός πληθωρισμός και η διαδοχική υπόταξη.

Στο υψηλό ύφος εντοπίζουμε την προσπάθεια έξαρσης ηρωικών και ενάρετων προσωπικοτήτων και πράξεων, καταστάσεων που ξεπερνούν τα καθημερινά όρια και μέτρα. Στόχος είναι η εξύψωσή τους.

Στο φροντισμένο ύφος παρατηρούμε τη λογική οργάνωση των σκέψεων, τη δημιουργία νοηματικών ενοτήτων, την ύπαρξη συνοχής και συνεκτικότητας.

Στο υποβλητικό ύφος βρίσκουμε την έκφραση ψυχικών καταστάσεων με υπαινικτικό τρόπο. Κυριαρχούν τα σύμβολα και οι εικόνες. Για παράδειγμα, τα πεσμένα κίτρινα φύλλα του φθινοπώρου υποβάλλουν μια ατμόσφαιρα μελαγχολίας.

Στο νοσταλγικό ύφος είναι φανερή μια διάθεση αναπόλησης του παρελθόντος, με τη χρήση θαυμαστικών εκφράσεων και αναφωνήσεων.

Στο σκοτεινό ύφος υπάρχει αινιγματικός τόνος, ασάφειες στη διατύπωση, μακροπερίοδος με διαδοχική υπόταξη λόγος. Στόχος είναι μια βαθύτερη επικοινωνία με το δέκτη.

Στο χαλαρό ύφος εντοπίζουμε τη συνειρμική ανάπτυξη των σκέψεων, παρεκβάσεις και επαναλήψεις.

Στο προφορικό ύφος βρίσκουμε ανολοκλήρωτες εκφράσεις και συνειρμικό λόγο. Στόχος είναι η ζωντάνια και η οικειότητα.

Σε κάθε αφήγηση υπάρχουν:

α) **Η Ιστορία** που αποτελεί το θέμα, την υπόθεση. β) **Η αφήγηση ή αφηγηματικό υλικό** που αφορά αυτό που προσλαμβάνει ο αναγνώστης, ο λόγος ή το αφηγηματικό κείμενο αυτό καθεαυτό.

**Χρόνος**

Ο  χρόνος της ιστορίας (ΧΙ) ορίζεται ως η φυσική διαδοχή των γεγονότων και ο χρόνος της αφήγησης (ΧΑ) ως η ακολουθία των γλωσσικών σημείων που αναπαριστά τα γεγονότα αυτά.

Ο ΧΑ αντιστοιχεί στον όρο "αφηγηματικός χρόνος" κι ο ΧΙ στον όρο "αφηγημένος χρόνος".

Οι σχέσεις των δύο "χρόνων" εξετάζονται από την πλευρά 1) της σειράς, 2) της διάρκειας, 3) της συχνότητας.

**Αφηγηματικό ΤΩΡΑ**

Α) Όταν ο αφηγητής είναι φανερός, όπως σε μια προφορική αφήγηση ενός παραμυθά που ξεκινά λέγοντας "τώρα θα σας πω ένα παραμύθι", υπάρχουν δύο είδη ΤΩΡΑ:

α) Το ΤΩΡΑ του αφηγηματικού λόγου, με το οποίο ξεκινά ο αφηγητής την αφήγησή του, δηλαδή το "παροντικό" γι' αυτόν "τώρα".

β) Το ΤΩΡΑ της ίδιας της ιστορίας, η στιγμή έναρξης της ιστορίας και που συνήθως έχει παρελθοντική εκφορά.

**Σε αυτή την περίπτωση υπάρχει διαφορά στην εστίαση. Έχουμε την εστίαση του Εγώ που βιώνει και του Εγώ που αφηγείται.**

Β) Στην περίπτωση που ο αφηγητής είναι απών, με την έννοια ότι είτε δε συμμετέχει σ' αυτά που διηγείται είτε παραμένει κρυφός, τότε έχουμε μόνο το ΤΩΡΑ της ιστορίας.

**1. Σειρά ή Τάξη**

  Είναι η σχέση ανάμεσα στη χρονική διαδοχή των γεγονότων μέσα στην ιστορία και της διάταξης τους μέσα στο κείμενο.

Η παρουσίαση των γεγονότων με τη σειρά που έγιναν στην ιστορία αποτελεί μια **γραμμική αφήγηση**.

Η έλλειψη παράλληλης πορείας στη σειρά των δύο "χρόνων" ενός κειμένου προκαλεί τους λεγόμενους αναχρονισμούς .

Ο πρώτος αναχρονισμός στην ιστορία της λογοτεχνίας εφαρμόζεται στον Όμηρο με την τεχνική της "in media res = από τη μέση των πραγμάτων". Έτσι ανοίγει συνήθως και το παραδοσιακό μυθιστόρημα.

**In medias res**

Η in medias res: Η αφήγηση αρχίζει όχι από την αρχή της ιστορίας, αλλά από ένα σημείο της, το οποίο έχει ενδιαφέρον. Με την in medias res αρχή ανοίγει ένα πρόσκαιρο κενό που κλείνει μετά. Έτσι διεγείρεται απότομα η περιέργεια του αναγνώστη που ικανοποιείται μετά. Αντίθετα, αν η αφήγηση ξεκινά με την αρχή της ιστορίας, ονομάζεται **ab ovo**.

Δύο λοιπόν τα είδη του αναχρονισμού:

α) **Αναάδρομος**

Αυτό που στον κινηματογράφο ονομάζουμε flash back. Η αφήγηση διακόπτει τη ροή της ιστορίας, προκειμένου να επανέλθει σε προηγούμενα γεγονότα

**β) Πρόδρομος / πρόληψη**

Στην πρόληψη αντιστοιχεί η κινηματογραφική τεχνική του flash farward. Είναι ένας αφηγηματικός ελιγμός σύμφωνα με τον οποίο ανακοινώνεται εκ των προτέρων τι θα συμβεί μετά. Έτσι προαναγγέλλεται η εξέλιξη ενός επεισοδίου μιας φάσης της αφήγησης κι ακόμη το τέλος της ιστορίας, καθώς προϊδεάζεται ο αναγνώστης για την έκβαση της αφήγησης.

Οι προλήψεις φυσικά αναγνωρίζονται εκ των υστέρων. Στις προλήψεις ανήκει η **προσήμανση**, δηλαδή η σκόπιμη παρεμβολή στοιχείων που προϊδεάζουν τον αναγνώστη για τη συνέχεια. Δεν πρέπει να συγχέεται με την **προοικονομία**, η οποία συνδέεται με την πλοκή και αφορά τη διευθέτηση των γεγονότων, ώστε να προωθείται η δράση.

**2. ΔΙΑΡΚΕΙΑ**

**Σκηνή**

  Εδώ ο χρόνος της αφήγησης αντιστοιχεί στο χρόνο της ιστορίας. Η σκηνή είναι η υποθετική ισοχρονία ανάμεσα στο ΧΙ και στο ΧΑ (ΧΙ = ΧΑ).

Αυτή η ιδεατή ίση διάρκεια ιστορίας και εξιστόρησης, η καθαρή σκηνή, στο κείμενο αντιπροσωπεύεται κυρίως από το διάλογο και τον εσωτερικό μονόλογο.

Η χρονική διαφορά δημιουργεί τις λεγόμενες ανισοχρονίες

Δύο είναι οι βασικές μορφές ανισοχρονίας: η επιτάχυνση και η επιβράδυνση. Οι ρυθμοί της επιτάχυνσης αντιπροσωπεύονται από την έλλειψη και την περίληψη. Της επιβράδυνσης από την παύση και την επιμήκυνση.

**ΡΥΘΜΟΙ ΕΠΙΤΑΧΥΝΣΗΣ**

**ΕΛΛΕΙΨΗ**

Είναι η διάρκεια της ιστορίας η οποία αποσιωπάται εντελώς από την αφήγηση. Στο κείμενο δηλαδή παραλείπεται μια ολόκληρη περίοδος από τη ζωή π.χ. του ήρωα.

**ΠΕΡΙΛΗΨΗ**

Εδώ έχουμε επιτάχυνση της αφήγησης. Οι χρονικές συμπυκνώσεις εκφέρονται λεκτικά με ρηματικούς τύπους ή φράσεις που δηλώνουν διάρκεια (περίμενε...) ή επανάληψη (επανειλημμένως...)

Οι περιλήψεις λειτουργούν συνήθως ως συνδετικά στοιχεία σε ένα κείμενο και, καθώς εναλλάσσονται με τις σκηνές, δίνουν στη αφήγηση ρυθμό.

**ΡΥΘΜΟΙ ΕΠΙΒΡΑΔΥΝΣΗΣ**

**ΠΑΥΣΗ**

Η αντίθετη περίπτωση της έλλειψης. Η ιστορία, ο χρόνος της ιστορίας διακόπτεται και χάνεται από το προσκήνιο, ενώ συνεχίζεται μόνο ο αφηγηματικός λόγος, δηλαδή η εξιστόρηση. Ο ΧΙ παύει να κυλάει ενώ ο ΧΑ εξακολουθεί.

  Στο κείμενο η παύση αναγνωρίζεται με τις περιγραφές, τις γενικές σκέψεις, το σχόλιο, τα αποφθέγματα και τις λεγόμενες παρεισφρύσεις του συγγραφέα. Η μοναδική περίπτωση περιγραφής που δεν είναι παύση είναι η περιγραφή - πράξη.

**ΕΠΙΜΗΚΥΝΣΗ**

Ο χρόνος της εξιστόρησης είναι περισσότερος από το χρόνο της ιστορίας. Εδώ ανήκουν οι σκέψεις ή άλλες διαδικασίες που συντελούνται στο εσωτερικό της συνείδησης. Απαιτείται πάντα περισσότερος χρόνος να διατυπώσουμε τις σκέψεις μας παρά να τις κάνουμε κι ακόμη περισσότερο να τις καταγράψουμε.

**3. ΣΥΧΝΟΤΗΤΑ**

Πρόκειται για την αναλογία ανάμεσα στο πόσες φορές ένα γεγονός εμφανίζεται στην ιστορία και πόσες φορές αναφέρεται στην αφήγηση.

Οι θεωρητικές δυνατότητες που προσφέρονται είναι:

α) Ενική ή Μοναδική Αφήγηση

Η αφήγηση μια φορά ενός γεγονότος που συνέβη μόνο μια φορά στην ιστορία (1Α / 1 Ι). Απαντάται συχνότερα.

β) Πολυμοναδική Αφήγηση

Πρόκειται για την αφήγηση ν φορές αυτού που συνέβη ν φορές (ν Α /ν Ι).

γ) Επαναληπτική Αφήγηση

Πολλοί λόγοι ανακαλούν ένα μόνο και το ίδιο γεγονός. Αφήγηση ν φορές αυτού που συνέβη μια φορά (ν Α / 1 Ι).

Έτσι μπορεί:

Ι. το ίδιο πρόσωπο να επαναλαμβάνει με εμμονή την ίδια ιστορία

ΙΙ. πολλά πρόσωπα να αφηγούνται συμπληρωματικά το ίδιο γεγονός

ΙΙΙ. ένα ή και περισσότερα πρόσωπα μπορεί να δίνουν αντιφατικές αφηγήσεις, δημιουργώντας αμφιβολία για την πραγματικότητα

δ) Θαμιστική ή Σύνθετη Επαναληπτική ή Συμπεριληπτική

Ο αφηγητής διηγείται μια φορά αυτό που συνέβη πολλές φορές (1 Α / ν Ι).

Ο αφηγητής χρησιμοποιεί:

Ι. επιρρηματικές χρονικές φράσεις όπως: κάθε μέρα κτλ.

ΙΙ. ουσιαστικά που αναφέρονται σε χρονικές περιόδους: τα καλοκαίρια κτλ.

ΙΙΙ. ρήματα που εκφέρονται σε παρατατικό κι έχουν συμπεριληπτική έννοια

**ΛΟΓΟΣ**

**Αφήγηση γεγονότων**

Η αφήγηση μεταγράφει μη λεκτικά στοιχεία σε λεκτικά. Η αφήγηση του γεγονότος, όποια κι αν είναι η έγκλισή της, είναι πάντοτε αφήγηση μη ρηματικού σε ρηματικό:

{Στην αφήγηση γεγονότων ενδιαφέρει κυρίως για εξέταση ο χρόνος και η περιγραφή}

**Αφήγηση λόγων**

Κατά το Genette οι τρόποι αυτοί είναι 3:

**α) Ο αφηγηματοποιημένος λόγος**

**β) Ο αναφερόμενος λόγος ή ευθύς λόγος**

**γ) Ο μετατιθέμενος λόγος ή πλάγιος λόγος**

  Είναι τα 3 στάδια τα οποία οδηγούν από το λόγο του αφηγητή στο λόγο των προσώπων ή αλλιώς από την αφήγηση στην ιστορία.

**Ευθύς ή αναφερόμενος λόγος**

Ο λόγος που δεν υφίσταται καμιά τροποποίηση. Ο αφηγητής αναπαράγει την ομιλία των προσώπων χωρίς να περικόπτει ή να αλλοιώνει τα λόγια τους, προσποιούμενος ότι παραχωρεί τη θέση του στους ήρωές του.

  Η κύρια μορφή του είναι ο **διάλογος** που τυπογραφικά σηματοδοτείται είτε με παύλες είτε με εισαγωγικά.

Μπορεί επίσης να έχουμε ένα διάλογο όπου υπάρχουν συνομιλητές, αλλά κάποιος μονοπωλεί τη συζήτηση. Αυτό θυμίζει μονόλογο και ουσιαστικά μιλάμε για μηδενικό διάλογο.

  Εδώ εντάσσεται και ο **εσωτερικός μονόλογος** ο οποίος αποδίδει τις σκέψεις, τα συναισθήματα ή γενικά "το περιεχόμενο της συνείδησης" κάποιου προσώπου, χωρίς τις παρεμβάσεις του συγγραφέα (απουσία αφηγηματικής μεσολάβησης) είτε με τη μορφή του σχολίου είτε με τη μορφή της επεξήγησης. Δεν υπάρχει επιδίωξη λογικής και γλωσσικής επεξεργασίας. Χαλαρή σύνταξη, ανατροπές στη στίξη, ελλειπτικός – υπαινικτικός λόγος, συνειρμοί και αντιφάσεις είναι τα χαρακτηριστικά του εσωτερικού μονολόγου.

**Στόχος** του ευθύ λόγου είναι η αυτούσια μεταβίβαση των λόγων του ήρωα, ώστε να αποκαλύπτονται τα γνωρίσματά του, οι απόψεις, η ιδεολογία, η ψυχοσύνθεσή του, και να αιτιολογούνται οι πράξεις του.

**ΑΦΗΓΗΜΑΤΙΚΟ ΣΧΟΛΙΟ**

Στον αναφερόμενο λόγο συχνά ο λόγος των ηρώων, καθώς διακόπτει το λόγο του αφηγητή, συνοδεύεται από ένα σχόλιο το οποίο ανήκει στον αφηγητή.

Το αφηγηματικό σχόλιο:

α) προσδιορίζει τους ομιλητές

β) επισημαίνει τις προθέσεις και τις αντιδράσεις τους σε σχέση με το διάλογο

γ) διευκρινίζει τους ρόλους αφηγητή και ήρωα

δ) επαινεί ή κριτικάρει τα λεγόμενα των προσώπων

ε) υπογραμμίζει την αλήθεια ή το ψεύδος (αξιοπιστία ή αναξιοπιστία)

στ)σχολιάζει την εκφώνηση

ζ) αναφέρεται στον επιτονισμό ή στην ένταση της φωνής

  Η έκταση του αφηγηματικού σχολίου ποικίλει.

Βοηθά τον αναγνώστη να κατανοήσει τους χαρακτήρες, τη συμπεριφορά και τη δράση τους, να επιβραδύνει την εξέλιξη της πλοκής και να μεγιστοποιήσει το σασπένς, αλλά και να δώσει μια εικόνα του ίδιου του αφηγητή.

**ΜΕΤΑΤΙΘΕΜΕΝΟΣ Ή ΠΛΑΓΙΟΣ ΛΟΓΟΣ &  ΕΛΕΥΘΕΡΟΣ ΠΛΑΓΙΟΣ ΛΟΓΟΣ**

Δεν πρόκειται για αμιγή μεταφορά του λόγου των δρώντων προσώπων, αλλά για τη  μεταφορά των λόγων του ήρωα από τον αφηγητή.

  Άλλη μορφή του μετατιθέμενου λόγου είναι αυτή κατά την οποία το αφηγηματικό κείμενο εμποτίζεται από το ιδίωμα του ήρωα. Η τυπογραφική αναγνώριση γίνεται από τα εισαγωγικά ή πλάγια στοιχεία του κειμένου.

Εδώ ανήκει και η ενδιάμεση περίπτωση του **Ελεύθερου Πλάγιου Λόγου (ΕΠΛ).** Μια παραλλαγή ανάμεσα στον ευθύ και στον πλάγιο λόγο. Εδώ:

α) ο αφηγητής ενσωματώνει στο λόγο του τη σκέψη του ήρωα χωρίς να την εξαρτά από λεκτικό ρήμα (είπε, ομολόγησε).

β) διατηρεί την τριτοπρόσωπη αφήγηση, αλλά υιοθετεί το ύφος του ήρωα και την ψυχική του ένταση.

Σ' αυτή τη μορφή ακούγονται ταυτόχρονα και η φωνή του ήρωα και η φωνή του αφηγητή.

Η κεφαλαιώδης διαφορά ανάμεσα στον άμεσο μονόλογο και στον ΕΠΛ που καμιά φορά συγχέονται ή παραλληλίζονται αναίτια έγκειται στο ότι στον ΕΠΛ ο αφηγητής γίνεται φορέας του λόγου του προσώπου ή αλλιώς το πρόσωπο μιλά με τη φωνή του αφηγητή.

**Στόχος** του πλαγίου λόγου είναι να ισχυροποιηθεί η αφηγηματική φωνή, καθώς ο αφηγητής θα ορίσει τι θα υπερτονιστεί ή θα υποβαθμιστεί ή και θα αποσιωπηθεί.

Με τη χρήση του ΕΠΛ επιτυγχάνεται αμφισημία, Ο αναγνώστης δεν γνωρίζει πόσα από τη πληροφορία ανήκουν στον ήρωα και πόσα στον αφηγητή.

**ΑΦΗΓΗΜΑΤΟΠΟΙΗΜΕΝΟΣ Ή ΑΦΗΓΗΜΕΝΟΣ ΛΟΓΟΣ**

Ο αφηγηματοποιημένος λόγος δηλώνει κατά κύριο λόγο δευτερεύοντα γεγονότα της ιστορίας. Καταγράφεται η λεκτική ενέργεια χωρίς να διατηρείται από αυτή κανένα στοιχείο. Σχεδόν εξαφανίζεται ακόμη και το περιεχόμενο του λόγου κι όχι μόνο η έκφραση και το είδος του. Αυτό το λόγο τον αναλαμβάνει ο αφηγητής.

Τίποτα το εξωτερικό δε μας αφήνει να διακρίνουμε τι στο πρωτότυπο ήταν λόγια, στάση ή τρόπος σκέψης.

**παράδειγμα αφηγηματοποιημένου λόγου**

Δειλά δειλά ζήτησα ακρόαση από τον γυμνασιάρχη. […] Του είπα τα βάσανά μου, τη φοβερή ταλαιπωρία μου.

                                 Γ. Ιωάννου, Το παλιό σχολείο

**Αφηγηματικοί τρόποι** θεωρούνται: α) η αφήγηση γεγονότων και πράξεων (τα λόγια των ηρώων, τα γεγονότα και οι καταστάσεις παρουσιάζονται έμμεσα και πιο σύντομα), β) η περιγραφή (εκτός του ότι προσφέρει αισθητική συγκίνηση και δίνει πληροφορίες για τους χαρακτήρες και το χωροχρόνο, βοηθά τόσο στην κλιμάκωση της πλοκής και την πρόκληση αγωνίας όσο και στην αποκλιμάκωση της έντασης μετά από κάποια έντονη σκηνή), γ) ο διάλογος (συμβάλλει στην άμεση αποκάλυψη των χαρακτήρων μέσα από τα λόγια και τις σκέψεις τους, προσδίδει αληθοφάνεια, δραματικότητα, ζωντάνια και παραστατικότητα και οδηγεί σε συναισθηματική και πνευματική εμπλοκή το δέκτη), δ) ο εσωτερικός μονόλογος (η αφήγηση κατορθώνει να μας εισάγει στην εσωτερική ζωή του ήρωα) και ε) το αφηγηματικό σχόλιο, η παρεμβολή δηλαδή σχολίων/ σκέψεων του αφηγητή.

**Προοπτική/Οπτική Γωνία/Εστίαση**

Συχνά έχει γίνει σύγχυση ανάμεσα στο ποιο είναι το πρόσωπο του οποίου η οπτική γωνία προσανατολίζει την αφήγηση και στο ποιος είναι ο αφηγητής. Ή με δυο λόγια, ανάμεσα στο: ποιος βλέπει, και στο ποιος μιλά.

Με τον όρο **προοπτική** εννοούμε τους πολύμορφους τρόπους με τους οποίους προσλαμβάνεται η ιστορία. Είναι αυτό που λέμε **οπτική γωνία της αφήγησης.**

  Προτάθηκε η διάκριση ανάμεσα στο "ποιος βλέπει" στην ιστορία, ποιος προσλαμβάνει ή αλλιώς τίνος η άποψη παρουσιάζεται και στο "ποιος μιλάει", ποιος αναλαμβάνει την αφήγηση, ποιος εξιστορεί.

Πρόκειται δηλαδή για τη διάκριση ανάμεσα στην εστίαση (τη θέση εκείνου που διαμορφώνει την εξιστόρηση) και στην αφηγηματική φωνή (την εξιστόρηση).

**Ο αφηγητής δεν ταυτίζεται αναγκαστικά με την οπτική γωνία από την οποία παρέχεται η πληροφορία, αφού δεν είναι πάντοτε και ο "εικονολήπτης" της ιστορίας.**

**ΕΣΤΙΑΣΗ**

  Έτσι προέκυψε ο όρος **εστίαση.**

**1. Αφήγηση με Μηδενική Εστίαση ή μη εστιασμένη αφήγηση**

Ο αφηγητής γνωρίζει περισσότερα από τα πρόσωπα της ιστορίας του ή για την ακρίβεια λέει περισσότερα απ' όσα ξέρει ο οποιοσδήποτε από τους ήρωές του. Κατ’ επέκταση, ο αναγνώστης γνωρίζει περισσότερα από τους ήρωες. Πρόκειται για την **παντογνωστική αφήγηση**. Τόσο τα γεγονότα που μπορεί να συμβαίνουν οπουδήποτε από πλευράς χρόνου ή τόπου όσο κι οτιδήποτε αφορά τα πρόσωπα δίνονται από τον **παντογνώστη αφηγητή** που είναι διαρκώς και παντού παρών. Αυτός ο αφηγητής είναι μια υπεράνθρωπη μορφή (αφηγητής – θεός) που έχει πρόσβαση και στις πιο βαθιές σκέψεις των προσώπων της ιστορίας.

Αν ο θεατής γνωρίζει περισσότερα από τους χαρακτήρες ενεργοποιείται η τραγική ειρωνεία (dramatic irony), πχ ξέρει το τέλος, και τότε έχουμε συναισθηματική εμπλοκή, καθώς αναπτύσσεται ενσυναίσθηση και ταύτιση.

**2. Αφήγηση με Εξωτερική Εστίαση**

  Ο αφηγητής ξέρει λιγότερα από οποιοδήποτε από τα δρώντα πρόσωπα ή λέει λιγότερα απ' ό,τι ξέρει ο ήρωας. Ο αφηγητής (αφηγητής /κάμερα) βλέπει το πρόσωπο χωρίς να διεισδύει στις αντιλήψεις του και στα συναισθήματά του. Κατ’ επέκταση, ο αναγνώστης γνωρίζει λιγότερα από τα πρόσωπα της ιστορίας.

  Αυτή η τεχνική αξιοποιείται στον κινηματογράφο και στο αστυνομικό μυθιστόρημα ή στο μυθιστόρημα μυστηρίου, κι έτσι ενισχύεται το μυστήριο.

Αν ο αναγνώστης γνωρίζει λιγότερα από τους χαρακτήρες, τότε εμπλέκεται προσπαθώντας να λύσει το μυστήριο, καθώς επιχειρεί να προλάβει τον χαρακτήρα που γνωρίζει περισσότερα (πνευματική εμπλοκή).

**3. Αφήγηση με Εσωτερική Εστίαση**

Ο αφηγητής γνωρίζει τόσα όσα και τα πρόσωπα της ιστορίας του ή λέει μόνο ό,τι ξέρει κάποιος δεδομένος ήρωας (αφηγητής – άνθρωπος). Κατ’ επέκταση, ο αναγνώστης γνωρίζει μόνο αυτά που γνωρίζει ο ήρωας.

  Δεν έχουμε την αντικειμενική πληροφόρηση από ένα παντογνώστη αφηγητή. Μπορούμε να μάθουμε μόνο αυτά που εμπίπτουν αυστηρά στην οπτική γωνία ενός μόνο προσώπου, που τα παρουσιάζει ανάλογα με την ψυχική του διάθεση και το χαρακτήρα του.

Ο λόγος του αφηγητή ακολουθεί το βλέμμα, τη σκέψη αυτού του προσώπου.

  Τα είδη της εσωτερικής εστίασης είναι:

α) καθορισμένη (σταθερή, περιορισμένη) Η οπτική γωνία είναι αυστηρά ενός μόνο ήρωα.

β) μεταβλητή όταν η εστία τοποθετείται σε πολλά πρόσωπα για πολλά γεγονότα. Εναλλάσσονται οι ήρωες (που εστιάζουν) των οποίων παρουσιάζεται η οπτική γωνία. Το εστιακό πρόσωπο είναι στην αρχή κάποιο άλλο, έπειτα άλλο κ.ο.κ.

γ) πολλαπλή Το ίδιο γεγονός το διηγούνται από πολλές γωνίες τα πρόσωπα εναλλακτικά. Συχνή στα επιστολογραφικά μυθιστορήματα.

  Η εσωτερική εστίαση συναντάται κυρίως στο μοντέρνο μυθιστόρημα.

Τα εκφραστικά στοιχεία που κυρίως χαρακτηρίζουν την εσωτερική εστίαση είναι ο εσωτερικός μονόλογος και ο ΕΠΛ που αναμειγνύει τη φωνή του αφηγητή και του αφηγηματικού προσώπου ή σχόλια του αφηγητή που δηλώνουν τη σκέψη, την πρόθεση ή τα συναισθήματα ενός ήρωα.

Αν ο αναγνώστης γνωρίζει τα ίδια με τους χαρακτήρες, ενεργοποιείται το suspense,  καθώς αναγνώστης και ήρωας προσπαθούν μαζί να βρουν τη λύση (πνευματική και συναισθηματική εμπλοκή).

**Χρονικοί Τύποι της Αφήγησης σε σχέση με την Ιστορία**

Με βάση **το αφηγηματικό "τώρα",** τη στιγμή δηλαδή που συντελείται η αφήγηση και **το "τώρα" της** **ιστορίας**, **το "τώρα", του αφηγηματικού λόγου μπορεί χρονικά ή να προηγείται ή να ακολουθεί ή να ταυτίζεται με τα γεγονότα που διαδραματίζονται στην ιστορία.**

  Οπότε, για τα ρήματα θα χρησιμοποιηθεί υποχρεωτικά ένας από τους 3 χρόνους: παρελθοντικός, μελλοντικός, παροντικός

  Έτσι, **έχουμε τις ακόλουθες μορφές αφήγησης:**

1. **Μεταγενέστερη αφήγηση (υστερόχρονη):** με ρηματική εκφορά σε παρελθόντα χρόνο. Διηγείται κάποιος την ιστορία αφού έχει εξ ολοκλήρου συντελεστεί. Χωρίς αμφιβολία η συνηθέστερη.

2. **Προγενέστερη αφήγηση (προτερόχρονη):** προηγείται της έναρξης της ιστορίας, με ρήματα σε μέλλοντα ή ενεστώτα. Συνήθως πρόκειται για δευτερεύουσες αφηγήσεις, εγκιβωτισμένες στην κύρια, που αποτυπώνουν μια προφητεία ή ένα όνειρο.

3. **Σύγχρονη ή ταυτόχρονη αφήγηση:** η εκφώνησή της γίνεται ταυτόχρονα με τα γεγονότα, είναι σύγχρονη της ιστορίας. Σημαντικός χρόνος είναι ο ενεστώτας. (αντιπροσωπευτικό είδος εδώ είναι το ημερολόγιο κι ο εσωτερικός μονόλογος).

4. **Εμβόλιμη αφήγηση:** Πρόκειται για την ανάμειξη δύο προηγούμενων τύπων αφήγησης, της μεταγενέστερης και της σύγχρονης. Π.χ. ο αφηγητής διηγείται τόσο αυτά που έζησε κατά τη διάρκεια της ημέρας, όσο και τις σκέψεις που περνούν από το μυαλό του την ώρα που γράφει. Τη συναντούμε στο μυθιστόρημα-ημερολόγιο και στο επιστολικό μυθιστόρημα.

**ΑΦΗΓΗΤΗΣ**

Αφήγηση χωρίς αφηγητή δεν υπάρχει.

  Ο αφηγητής ταξινομείται ανάλογα με:

1) το βαθμό παρουσίας του

2) το βαθμό συμμετοχής του στην ιστορία που αφηγείται

3) το επίπεδο της μυθιστορηματικότητας

**1. Βαθμός παρουσίας**

  Οι αφηγητές κατατάσσονται σε φανερούς και καλυμμένους, επειδή ως αφηγητές δείχνουν ή δε δείχνουν την παρουσία τους.  Εκτός από τις περιπτώσεις που ο αφηγητής είναι αντιληπτός από την πρωτοπρόσωπη αφήγηση του, εδώ ανήκουν και  αφηγήσεις που ξεγελούν αρχικά με την τριτοπρόσωπη εκφορά του λόγου.

**2. Βαθμός συμμετοχής**

  Με βάση τη συμμετοχή του ή όχι σ' αυτό που αφηγείται, ο αφηγητής χαρακτηρίζεται ομοδιηγητικός ή ετεροδιηγητικός.

  Ο ετεροδιηγητικός δε συμμετέχει σε τίποτε από εκείνα που εξιστορεί.

  Ο ομοδιηγητικός απαντά με δύο μορφές:

α) ως πρωταγωνιστής αφηγητής (αυτοδιηγητική αφήγηση)

β) ως παρατηρητής αφηγητής, ο οποίος δεν πρωταγωνιστεί αλλά παρατηρεί τη δράση ως αυτόπτης μάρτυρας. Ο ρόλος του είναι δευτερεύων.

Δεν υπάρχει ταύτιση με την πρωτοπρόσωπη ή τριτοπρόσωπη αφήγηση, όπως πίστευαν παλαιότερα.

**3. Επίπεδο μυθιστορηματικότητας Αφηγηματικά επίπεδα**

  Μιλάμε για αφηγηματικά επίπεδα εφόσον μέσα στην ιστορία υπάρχουν δευτερεύουσες αφηγήσεις, τις οποίες αναλαμβάνουν τα μυθιστορηματικά πρόσωπα.

  Κατηγοριοποίηση των αφηγηματικών επιπέδων: εξωδιηγητικό, ενδοδιηγητικό και μεταδιηγητικό.

  Σε καθένα επίπεδο αντιστοιχεί και ο ανάλογος τύπος αφηγητή

**Α) Εξωδιηγητικό επίπεδο - εξωδιηγητικός αφηγητής**

 Εδώ ανήκουν εξωτερικές αφηγήσεις, οι οποίες καμιά οργανική σχέση δεν έχουν με τα μυθιστορηματικά γεγονότα, αλλά πληροφορούν για τις συνθήκες  αφήγησής τους. Μπορεί να είναι:

α) πρόλογοι στις εκδόσεις χειρογράφων που υποτίθεται ότι έμειναν κάπου ξεχασμένα (Ζωή εν τάφω του Μυριβήλη)

β)  εισαγωγικές αφηγήσεις

  Εδώ ο αφηγητής ονομάζεται εξωδιηγητικός , γιατί δεν είναι παρών ως αφηγητής, σε καμιά διήγηση, αλλά βρίσκεται "υπεράνω" ή έξω από την ιστορία την οποία ο ίδιος αφηγείται. Κινείται σ' ένα εξωδιηγητικό επίπεδο. Ο Genette ταυτίζει τον εξωδιηγητικό αφηγητή με το συγγραφέα.

**Β) Ενδοδιηγητικό επίπεδο - ενδοδιηγητικός αφηγητής**

Ο αφηγητής βρίσκεται μέσα σ' αυτό και συνδέεται άμεσα με την ιστορία που αφηγείται, αφού είναι ο ίδιος πρόσωπο της ιστορίας, βρίσκεται μέσα στην ιστορία. Γι' αυτό και χαρακτηρίζεται ενδοδιηγητικός.

Ο φανταστικός μυθιστοριογράφος είναι ενδοδιηγητικός.

**Γ) Μεταδιηγητικό επίπεδο - Μεταδιηγητικός αφηγητής**

Πρόκειται για την τεχνική του εγκιβωτισμού. Εδώ ο αφηγητής ανήκει στο μεταδιηγητικό ή υποδιηγητικό επίπεδο. Με την εξιστόρηση της δευτερεύουσας ιστορίας δημιουργεί την επόμενη βαθμίδα μυθιστορηματικότητας, το επόμενο αφηγηματικό επίπεδο, το μεταδιηγηματικό. Μπορεί ο μεταδιηγηματικός αφηγητής να είναι ο ίδιος με τον ενδοδιηγηματικό αλλά αυτός αφηγούμενος τη δευτερεύουσα τώρα ιστορία "μετακινείται" και γίνεται μεταδιηγηματικός.

Τα αφηγηματικά δηλαδή επίπεδα μπορούν να αποδοθούν:

Εξωδιηγητικό

                                         Ενδοδιηγητικό

                                         (κύρια ιστορία)

                                                                         Μεταδιηγητικό

                                                                         (εγκιβωτισμένη)

**Εγκιβωτισμός**

  Έχουμε αφήγηση μέσα στην αφήγηση. Αλλιώς ονομάζεται συρταρωτή μορφή αφήγησης ή εγκιβωτισμένη, υποδιηγητική ή μεταδιηγητική (Genette).

  Στον εγκιβωτισμό αναγνωρίζονται ποικίλες μορφές. Μια δευτερεύουσα αφήγηση σε σχέση με την κύρια μπορεί να έχει συγκεκριμένη λειτουργικότητα:

α) Να δίνει αιτιολογική εξήγηση, να επεξηγεί την κύρια αφήγηση

β) Θεματικά, απλώς να παρατίθεται, δημιουργώντας αναλογίες ή αντιθέσεις με το βασικό θέμα.

γ) Να προωθεί ή να επιβραδύνει την κύρια αφήγηση.

**Περιγραφή**

   Ενώ η αφήγηση είναι αναπαράσταση πράξεων και συμβάντων, η περιγραφή είναι αναπαράσταση αντικειμένων, χώρων, προσώπων.

Η αφήγηση δίνει έμφαση στη χρονική και δραματική άποψη της διήγησης. Η περιγραφή αντίθετα, φαίνεται να αναστέλλει τη ροή του χρόνου.

Γεννάται ωστόσο το ερώτημα πώς θα ονομάσουμε, περιγραφή ή αφήγηση, μια μάχη ή μια καταιγίδα.

  Όλα τα είδη της περιγραφής αποτελούν παύση από πλευράς χρόνου. Εξαίρεση αποτελεί η περιγραφή - πράξη, η οποία δεν προκαλεί άρση του χρόνου, αλλά αντίθετα προσθέτει χρονικότητα.

**Είδη Περιγραφής**

1) Περιγραφή ως οπτικό αποτέλεσμα (περιγραφή - θέαμα)

Εδώ ανήκουν οι περιγραφές:

\*προσώπων

\*αντικειμένων

\*της φύσης (κυρίως)

2) Περιγραφή ως αποτέλεσμα λόγου (περιγραφή - λόγος)

Εδώ καταγράφονται:

\*διάλογοι όπου διατηρείται το ιδίωμα των ηρώων της ιστορίας

\* λόγος ενός δρώντος προσώπου

3) Περιγραφή ως αποτέλεσμα πράξης (περιγραφή - πράξη)

Εδώ παρουσιάζονται οι χαρακτήρες να εργάζονται οι ίδιοι στο αντικείμενο που περιγράφεται. Αυτές τις περιγραφές ονομάζουμε «ομηρικές» επειδή ενδεικτικό τους παράδειγμα αποτελεί η ομηρική περιγραφή της ασπίδας του Αχιλλέα την ώρα που κατασκευάζεται από τον Ήφαιστο.

**Λ****ειτουργίες της Περιγραφής**

Ο ρόλος που διαδραματίζουν τα περιγραφικά μέρη αποτελούν τις λεγόμενες διηγητικές λειτουργίες της περιγραφής. Αυτές είναι:

Α) Διακοσμητική Λειτουργία: Δημιουργεί ένα διάλειμμα μέσα στη διήγηση με αποτέλεσμα ο ρόλος της να είναι καθαρά αισθητικός. Π.χ. η ασπίδα του Αχιλλέα στο Σ της Ιλιάδας.

Β) Επεξηγηματική και ταυτόχρονα Συμβολική Λειτουργία: Είναι οι περιγραφές ενδυμάτων, επιπλώσεων, πιστές απεικονίσεις των μορφών (πορτρέτων) οι οποίες αποκαλύπτουν και παράλληλα δικαιολογούν την ψυχολογία των δρώντων προσώπων, της οποίας αποτελούν την ίδια στιγμή την αιτία και το αποτέλεσμα.

Επίσης μπορεί να επιτελεί:

α) την οργανωτική λειτουργία: συμβάλλει στο να αντιληφθούμε το λογικό πλαίσιο της συνάρθρωσης του αφηγήματος.

β) την οριοθετική λειτουργία: καθορίζει το πλαίσιο δράσης.

γ) την πληροφοριακή λειτουργία: με άμεσα ή έμμεσα στοιχεία προσανατολίζει τον αναγνώστη.

δ) την αναφορική λειτουργία

ε) τη δηλωτική λειτουργία: φανερώνει τη διάθεση ενός ήρωα.

στ) τη συνδετική λειτουργία: ενώνει 2 διαφορετικά τμήματα του αφηγηματικού κειμένου

ζ) την αναλογική ή αντιθετική λειτουργία: δείχνει τη σχέση αναλογίας ή αντίθεσης με την αφήγηση

Γενικότερα, η περιγραφή, εκτός του ότι προσφέρει αισθητική συγκίνηση και δίνει πληροφορίες για τους χαρακτήρες και το χωροχρόνο, βοηθά τόσο στην κλιμάκωση της πλοκής και την πρόκληση αγωνίας όσο και στην αποκλιμάκωση της έντασης μετά από κάποια έντονη σκηνή

**Προσωπογραφία - Πορτρετογραφία**

  Σ' ένα αφηγηματικό κείμενο εκτός από τις περιγραφές τοπίων, επαγγελματικών δραστηριοτήτων, εθίμων κ.τ.λ., συναντάμε και περιγραφές προσώπων οι οποίες περιλαμβάνουν τα εξωτερικά χαρακτηριστικά τους, την ενδυμασία, την ηλικία, και υποδηλώσεις εσωτερικών χαρακτηριστικών, κοινωνικής τάξης. Πρόκειται για τις γνωστές **προσωπογραφίες.**

Η αφηγηματική πορτρετογραφία μπορεί να περιλαμβάνει:

1) περιγραφές που αναφέρονται στη γενική εξωτερική εμφάνιση και αποτελούν συνδηλωτικούς δείκτες, θετικούς ή αρνητικούς, της ομορφιάς.

2) περιγραφές που προβάλλουν την ενδυμασία αναλυτικά ή συνεκδοχικά και δηλώνουν την κοινωνική τάξη και την οικονομική κατάσταση.

3) προσωπογραφίες που αποδίδουν στοιχεία του εσωτερικού κόσμου και αποτυπώνουν τη συμπεριφορά ή το χαρακτήρα των δρώντων προσώπων. Επίσης μπορεί να περιγράφεται η ψυχολογική τους κατάσταση και να γίνεται αναφορά σε κάποιο συναίσθημα που πιθανόν να εγείρει την προσοχή του αποδέκτη.

4) Η περιγραφή με στοιχεία που έχουν σχέση με τον τρόπο ζωής.

5) Μια αυτοπροσωπογραφία.

**Πλοκή**

Η ιστορία είναι η αφήγηση των γεγονότων σε χρονολογική σειρά. Η πλοκή είναι η χωροχρονική αναδιάταξη των γεγονότων και η αιτιακή σχέση μεταξύ τους. Για παράδειγμα, η φράση «ο βασιλιάς πέθανε και μετά και η βασίλισσα» αποτελεί μια ιστορία. Η φράση «η βασίλισσα πέθανε από θλίψη μετά το θάνατο του βασιλιά» αποτελεί πλοκή.  Δηλαδή, αν Ιστορία είναι μια σειρά γεγονότων 12345, Πλοκή είναι η ανατροπή της σειράς (135 ή 14523 ή όλοι οι δυνατοί συνδυασμοί). Πλοκή είναι το χτίσιμο της ιστορίας, ώστε να προκαλεί ενδιαφέρον, σασπένς, συναισθηματική εμπλοκή στο θεατή, αποκάλυψη των χαρακτήρων, συγκρούσεις, δοκιμασίες, ανατροπές, ένταση, εμπόδια. Η πλοκή προσδιορίζει τον πρωταγωνιστή, το στόχο του, την έναρξη της σύγκρουσης, την κλιμάκωση, την επιτυχία ή αποτυχία.

**Δομή:**Είναι η εξωτερική διάρθρωση, η οργάνωση του υλικού, η σύνδεση των στοιχείων της ιστορίας.  Για πολλούς πλοκή και δομή είναι όμοια, καθώς και οι δύο ασχολούνται με τη σχεδίαση της ιστορίας, Στην πραγματικότητα, είναι οι δύο όψεις του ίδιου νομίσματος. Η πλοκή είναι η εσωτερική δόμηση. Η δομή είναι η εξωτερική διευθέτηση. Η δομή δίνει το πλαίσιο διαχείρισης του υλικού της πλοκής.(Σημείωση: η δομή εξετάζεται και βαθμολογείται τόσο στην περίληψη, όσο και στην έκθεση)

**Συνθήκες πλοκής**: α. ισορροπία β. δυνάμεις που ταράζουν την ισορροπία γ. απόφαση χαρακτήρα να δράσει δ. εμπόδια / ανατροπές ε. επιστροφή στην ισορροπία ή νέα ισορροπία ή χάος.

Ένα παράδειγμα είναι το σχήμα «αρχική κατάσταση, διαδικασία μετασχηματισμού (πρόκληση - δράση - τίμημα), τελική κατάσταση».

**Αριστοτελική δομή: Αρχή – Μέση – Τέλος**

Αρχικά δίνονται οι χαρακτήρες, ο χωροχρόνος και μια δραματική κατάσταση, η οποία αποτελεί τον κανονικό κόσμο για τον πρωταγωνιστή. Σε αυτόν τον κόσμο θα αντιπαρατεθεί ο ιδιαίτερος κόσμος της πλοκής που θα ακολουθήσει.

Σε αυτή την κατάσταση ισορροπίας θα συμβεί κάτι που θα υποχρεώσει τον ήρωα να πάρει νέες αποφάσεις για τη ζωή του. Αυτό μπορεί να είναι μια πληροφορία (πχ ο ήρωας μαθαίνει ότι είναι βαριά άρρωστος) ή μια πράξη (πχ ένας φόνος).

Θα ακολουθήσουν μια σειρά από δράσεις, εμπόδια, συγκρούσεις, δοκιμασίες, επιπλοκές, ανατροπές, ανταγωνιστές και συμμάχους. Για τον ήρωα όμως έχει ξεκινήσει ένας δρόμος χωρίς επιστροφή. Σε όλη αυτή την πορεία ο χαρακτήρας αλλάζει, μεταμορφώνεται.

Στο σημείο της κορύφωσης, συμβαίνει η ισχυρότερη κρίση και ο αναγνώστης πλέον γνωρίζει προς τα πού γέρνουν τα πράγματα. Είναι η ώρα που το πάρτι βαίνει προς το τέλος του και φοράμε το παλτό μας, για να επιστρέψουμε στο σπίτι.

Ακολουθεί η λύση και το τέλος, όπου απαντώνται όσα ερωτήματα έχουν μείνει αναπάντητα και ικανοποιούνται όσα συναισθήματα έχουν μείνει ανοιχτά.

**Στοιχεία πλοκής:**

         **Η τραγική ειρωνεία**. Τεχνική που πρωτοεμφανίστηκε στην τραγωδία και παρουσιάζει τους ήρωες να αγνοούν την αλήθεια, την ίδια στιγμή που οι θεατές ή ορισμένοι άλλοι ήρωες τη γνωρίζουν και αγωνιούν για το τι θα συμβεί ακριβώς εξαιτίας αυτής της πλάνης. Η τραγική ειρωνεία καλλιεργεί την ενσυναίσθηση και την ταύτιση στον αναγνώστη.

         **Η αναγνώριση**. Η μεταβολή, το πέρασμα από την άγνοια στη γνώση που μπορεί να γίνει με σημάδια, από τα ίδια τα γεγονότα, με ανάμνηση ή με συλλογισμούς. Στην περίπτωση της αυτοαναγνώρισης οι ήρωες προχωρούν από την άγνοια στη γνώση της πραγματικής τους ταυτότητας. Η αναγνώριση συναντάται συχνά στα δημοτικά τραγούδια της ξενιτιάς.

         **Η επιβράδυνση**. Η επιβράδυνση της πορείας προς ένα γεγονός, το οποίο αναμένουν με αγωνία να συμβεί οι ήρωες και οι αναγνώστες. Η συγκεκριμένη αναβολή καθυστερεί την αναγνώριση.

         **Η περιπέτεια** -  **Ανατροπή** Όταν οι ενέργειες και οι προσπάθειες ενός ήρωα να μεταβάλει μία κατάσταση οδηγούν τελικά στο αντίθετο αποτέλεσμα ακριβώς από αυτό που επιδιώκει.Ένα μη αναμενόμενο γεγονός ανατρέπει τις βεβαιότητες ως εκείνη τη στιγμή και δημιουργείται η ανάγκη για νέες αποφάσεις και νέα δράση. Αυτό αναπτύσσει το ενδιαφέρον του αναγνώστη. Είναι η αλλαγή κατεύθυνσης των πραγμάτων από μια αρνητική όψη σε μια θετική ή αντίστροφα. Πρόκειται για ανατροπές τόσο στη δράση όσο και στα συναισθήματα.

         **Ο από μηχανής θεός**. Στις αρχαίες τραγωδίες (κυρίως του Ευριπίδη) σήμαινε την εμφάνιση θεϊκής παρουσίας στη σκηνή με τη βοήθεια μηχανήματος, τη στιγμή ακριβώς που υπήρχε αδιέξοδο στην εξέλιξη του έργου. Δηλώνει τη λύση που έρχεται έξω από τη βούληση και τη δράση του ήρωα και μάλιστα τη στιγμή που δεν την περιμένει.

         **Φόβος**. Το συναίσθημα του φόβου που βιώνει ο θεατής, καθώς συμπάσχει με τα δεινά του ήρωα (το συναίσθημα επιτείνεται, γιατί ο θεατής σκέφτεται συχνά ότι θα μπορούσε να βρεθεί σε παρόμοια θέση με τους ήρωες του έργου).

         **Η κάθαρση**. Η ψυχική ηρεμία και ανακούφιση που αποκομίζει στο τέλος μιας τραγωδίας ένας θεατής, είτε γιατί επήλθε η δικαίωση του ήρωα είτε γιατί αποκαταστάθηκε, με όποιο κόστος, η ηθική τάξη.

         **Συγκρούσεις**

  Καθώς δρουν οι ήρωες συχνά δημιουργούνται συγκρούσεις, οι οποίες αποτελούν ίσως το βασικότερο στοιχείο πλοκής τόσο στο σύγχρονο ρεαλιστικό μυθιστόρημα όσο και σε κάθε άλλο τύπο λογοτεχνικού κειμένου.

  Οι πρωταγωνιστές έρχονται πάντως σε αντιπαραθέσεις με σημαντικούς ανταγωνιστές αντιπάλους.

  Μπορεί να είναι συναισθηματική, σωματική, διανοητική.

  Τα είδη των συγκρούσεων στα οποία εμπλέκονται οι μυθιστορηματικοί ήρωες διακρίνονται ως εξής:

  Ο ήρωας συγκρούεται με τον εαυτό του. Πρόκειται για το είδος εκείνο της σύγκρουσης κατά το οποίο ένας ήρωας συγκρούεται με τον εαυτό του, καθώς του δημιουργούνται ηθικής φύσεως διλήμματα. Συχνά στον ήρωα δημιουργείται σύγκρουση ανάμεσα στο στόχο/επιθυμία του και στην ανάγκη του, σε αυτό δηλαδή που πραγματικά έχει ανάγκη, για να ευτυχήσει και να ολοκληρωθεί.

  Ο ήρωας συγκρούεται με άλλο πρόσωπο. Στον τύπο αυτό της σύγκρουσης ένας μυθοπλαστικός χαρακτήρας συγκρούεται με έναν άλλο ήρωα.

  Ο ήρωας συγκρούεται με την κοινωνία: αυτή η σύγκρουση ιεραρχικά είναι σοβαρότερη σε σχέση με τις δύο προαναφερθείσες.

  Ο ήρωας συγκρούεται με τη φύση. Στην εκδοχή αυτή ο ήρωας έρχεται σε σύγκρουση με τα στοιχεία της φύσης (αέρας, νερό, φωτιά, γη – κρύο, έρημος/λειψυδρία, ηφαίστεια, σεισμοί κ.τ.λ.).

  Ο ήρωας συγκρούεται με τον Θεό, τη μοίρα ή τις περιστάσεις.

  Χαρακτηριστική η τριπλή σύγκρουση της Ιλιάδας: Μεταξύ Αχιλλέα – Αγαμέμνονα, μεταξύ Ελλήνων – Τρώων και μεταξύ ανθρώπων – θεών.

         **Σασπένς – Αγωνία**

Σε ένα ενδιαφέρον μυθοπλαστικό κείμενο προκαλείται το ενδιαφέρον, η αγωνία, του αναγνώστη γύρω από τι θα συμβεί στη συνέχεια.

Κάθε δράση, αφενός συμπληρώνει την προηγούμενη, αφετέρου δημιουργεί νέα ερωτήματα για το μέλλον.

Αυτή η **αλυσίδα δράσεων** αποκαλείται **σασπένς.**

Εάν αυτό που τελικά συμβαίνει υπερβαίνει τις όποιες αναγνωστικές προσδοκίες, τότε κάνουμε λόγο για **έκπληξη / surprise**.

**Τυπολογία του σασπενς**:

  Σασπένς του «**αν** (θα συμβεί κάτι)»

  Σασπένς του «**τι** (θα επακολουθήσει στη συνέχεια)»

  Σασπένς του **πώς** (θα συμβεί κάτι) και **πώς** (θα αντιδράσουν οι μυθιστορηματικοί χαρακτήρες)

  Σασπένς του **ποιος** (είναι ή θα κάνει κάτι που θα δημιουργήσει ένταση)

         **Δολοπλοκία**

Ένας από τους χαρακτήρες σχεδιάζουν κάτι σε βάρος κάποιων άλλων. Η επιτυχία αυτού του σχεδίου εξαρτάται από την άγνοια ή την ευπιστία των άλλων χαρακτήρων.

         **Δοκιμασία**

Είναι τα εμπόδια, τα οποία καλείται να ξεπεράσει ο ήρωας, προκειμένου να πετύχει το στόχο του.  Είναι εσωτερικές ή εξωτερικές συγκρούσεις στις οποίες εμπλέκεται, κατά τη διάρκεια των οποίων θα συναντήσει συμπαραστάτες και ανταγωνιστές.

         **Κίνητρα**

Ετυμολογικά η λέξη έχει σχέση με τη λέξη κίνηση. Άρα, κίνητρα είναι ό,τι παρακινεί σε δράση τον ήρωα, για να επιτύχει το στόχο του. Μπορεί να είναι ανώτερα, όπως η αγάπη, η δικαιοσύνη, ή κατώτερα, όπως η ζήλια, ο εγωισμός.

         **Στόχος**

Είναι η επιθυμία του ήρωα ή αυτό που νομίζει ότι επιθυμεί και για το οποίο πρέπει να παλέψει, για να το κατακτήσει.

         **Ανάγκη**

Είναι αυτό που πραγματικά έχει ανάγκη ο ήρωας, προκειμένου να ευτυχήσει ή να ολοκληρωθεί. Συχνά η ανάγκη έρχεται σε σύγκρουση με το στόχο και τότε ή εγκαταλείπεται ο στόχος ή δεν επιτυγχάνεται, αλλά εκπληρώνεται η ανάγκη (“ευτυχισμένο” τέλος) ή επιτυγχάνεται ο στόχος, αλλά δεν εκπληρώνεται η ανάγκη (τραγικό – κυνικό τέλος).

         **Κλειστό – Ανοιχτό τέλος**

Στο κλειστό τέλος απαντώνται όλα τα ερωτήματα και ικανοποιούνται όλα τα συναισθήματα, τα οποία έχουν προκληθεί κατά την εξέλιξη της πλοκής. Στο ανοιχτό τέλος τα περισσότερα ερωτήματα απαντώνται, αλλά κάποια μένουν αναπάντητα, ενώ και κάποια από τα συναισθήματα είτε του χαρακτήρα είτε του αναγνώστη έχουν μείνει αναπάντητα.

**Μοτίβο**

Είναι επαναλαμβανόμενος θεματικός ή εκφραστικός τρόπος που επανέρχεται σε ένα λογοτεχνικό έργο ή στο έργο ενός/μιας συγγραφέα ή σε ένα σύνολο λογοτεχνικών έργων. Δεν πρέπει να συγχέεται με το θέμα. Π.χ. η «ξενιτιά» είναι θεματική, αλλά ο «γυρισμός του ξενιτεμένου» είναι λογοτεχνικό μοτίβο.

**Γλώσσα**

Ο διάλογος αναδεικνύει την **ιδιόλεκτο** των χαρακτήρων:

Κάθε χαρακτήρας σε ένα έργο έχει δική του ιδιόλεκτο, δηλαδή τη δική του ιδιοσυγκρασιακή χρήση της γλώσσας (με βάση κοινωνικά, μορφωτικά, γεωγραφικά κτλ κριτήρια) η οποία είναι πάντοτε διακριτή από την ιδιόλεκτο των άλλων χαρακτήρων. Κανένας χαρακτήρας σε ένα έργο δεν μιλάει ακριβώς όπως ένας άλλος. Γι' αυτό αντλούμε αρκετές πληροφορίες για ένα πρόσωπο με βάση τόσο του τι λέει αλλά και του πως το λέει.

Συγχρόνως, αποκαλύπτεται η γλωσσική ιδιοτυπία του αφηγητή ή του ποιητικού υποκειμένου, για παράδειγμα διάφοροι ιδιωματισμοί, η χρήση δημοτικής ή λόγιας γλώσσας.

**Εικόνα**

Είναι η περιγραφή ενός προσώπου, ενός χώρου ή ενός αντικειμένου.

Μια εικόνα μπορεί να είναι στατική ή δυναμική.

Μπορεί, επίσης, να είναι οπτική, όταν απευθύνεται στην όραση, ακουστική, όταν τα γνωρίσματά της αξιοποιούν ακουστικά στοιχεία, οσφρητική ή απτική/κινητική, όταν αξιοποιεί αντίστοιχα  στοιχεία.

Οι περισσότερες εικόνες είναι μεικτές.

Η λειτουργία τους είναι ανάλογη της λειτουργίας των περιγραφών.

**Σχήματα Λόγου**

**Ως προς τη σημασία**

**Μεταφορά**

Μια λέξη ή μια φράση χρησιμοποιείται με διαφορετική σημασία από την αρχική της.

Με τη μεταφορά διευρύνεται το περιεχόμενο και δημιουργείται ένα νέο νόημα, μέσα από την προβολή μιας ομοιότητας. Δίνεται παραστατικότητα, εκφραστικότητα, ζωντάνια και γλαφυρότητα. Ο λόγος γίνεται πλούσιος, βαθύς και δυνατός.

Π.χ. Η μοίρα πλέκει συμφορές.

**Παρομοίωση**

Κάτι παραλληλίζεται με κάτι άλλο, το οποίο έχει αυτή την ιδιότητα σε μεγαλύτερο βαθμό. Χρησιμοποιούνται οι λέξεις σαν, όπως και άλλες με παρόμοια σημασία.

Η παρομοίωση συνδέει κάτι ανοίκειο με κάτι πιο οικείο προς το δέκτη, μέσα από την προβολή μιας ομοιότητας. Το ύφος γίνεται πιο ζωντανό και παραστατικό. Ο λόγος γίνεται εικονοπλαστικός και αλληγορικός και τα νοήματα εύληπτα.

Π.χ. Ο Αχιλλέας όρμησε στη μάχη σαν λιοντάρι.

**Μετωνυμία**

Χρησιμοποιείται μια λέξη που δηλώνει α) το περιέχον αντί του περιεχόμενου και  το αντίθετο, β) το συγκεκριμένου αντί του αφηρημένου και το αντίθετο, γ) το δημιουργό αντί για το δημιούργημα, δ) το αποτέλεσμα αντί της αιτίας.

Π.χ. Η πόλη ήταν ανάστατη (η πόλη = οι πολίτες).

Το κείμενο αποκτά πυκνότητα.

**Συνεκδοχή**

Χρησιμοποιείται μια λέξη που δηλώνει α) το μέρος αντί του όλου και αντίστροφα, β) το ένα αντί για πολλά και αντίστροφα, γ) το γένος αντί για το είδος και αντίστροφα. δ) την ύλη αντί για το πράγμα.

Το ύφος γίνεται πυκνό.

Π.χ. Κάθε κλαδί και κλέφτης (αντί: κάθε δέντρο)

**Προσωποποίηση**

Ζώα, φυτά, πράγματα, αφηρημένες έννοιες παρουσιάζονται να έχουν ανθρώπινες ιδιότητες.

Με την προσωποποίηση η αφήγηση αποκτά συμβολικές/αλληγορικές διαστάσεις και απομακρύνεται από το ρεαλισμό. Το αντικείμενο της προσωποποίησης αποκτά κύρος και αξία.

Π,χ, Κλαίνε τα δέντρα, κλαίνε τα βουνά.

**Υπερβολή**

Η απόδοση υπερβολικών ιδιοτήτων σε κάτι.

Τονίζεται η αξία ή το μέγεθος κάποιου προσώπου ή αντικειμένου και προκαλούνται ισχυρές εντυπώσεις. Η υπερβολή εμφανίζεται συχνά στα δημοτικά τραγούδια.

Π.χ. Σα δυο βουνά είναι οι πλάτες του, σαν κάστρο η κεφαλή του.

**Σχήμα κατ’ εξοχήν**

Δηλώνει το πρόσωπο που κυρίως αντιπροσωπεύει μια έννοια.

Π.χ. «Μὴν εἴδετε τὴν ὀμορφιὰ ποὺ τὴν Κοιλάδα ἁγιάζει;» Διονύσιος Σολωμός

         Η Πόλη έπεσε.

**Λιτότητα**

Αντί για μια λέξη χρησιμοποιείται η αντίθετή της με άρνηση

Προκαλείται ένας μετριασμός της θετικής ή αρνητικής εντύπωσης που θα προκαλούσε η αρχική διατύπωση.

Π.χ. Η φθορά που έπαθε δεν ήταν μικρή.

**Ειρωνεία**

Δεν υπάρχει συμφωνία ανάμεσα στις λέξεις και στη σημασία τους.

Η ειρωνεία αποσκοπεί στη σάτιρα, στη διακωμώδηση, στην επίκριση.

Π.χ. Ωραία τα κατάφερες!

**Αλληγορία**

Μια ιστορία που άλλα λέει και άλλα εννοεί.

Το ύφος γίνεται ζωντανό και υποβλητικό.

Π.χ. Οχ! Σαν της είπα έτσι, άναψε ο γιαλός και κάηκαν τα ψάρια (έγινε έξαλλη).

**Ευφημισμός**

Λέξεις ή φράσεις αρνητικά φορτισμένες αντικαθίστανται με άλλες με θετικό ή ουδέτερο φορτίο. Χρησιμοποιείται συνήθως για να "ξορκίσει" το κακό.

Δημιουργεί μια διαφορετική εικόνα από την πραγματικότητα.

Π.χ. Εύξεινος πόντος

**Αντίθεση**

Όταν παρατίθενται δύο έννοιες που έχουν διαφορετική σημασία.

Με την αντίθεση γίνονται κατανοητές οι ακραίες καταστάσεις στις οποίες μπορεί να εμπλακεί ο άνθρωπος. Το ύφος γίνεται ζωηρό και παραστατικό, ενώ ο λόγος αποκτά αρμονία και ισορροπία.

**Ως προς τη θέση των λέξεων**

**Ασύνδετο**

Όμοιοι όροι ή προτάσεις δίνονται ασύνδετα, με κόμμα.

Ο λόγος γίνεται πυκνός, γοργός και καμιά φορά ασθματικός. Δίνεται έμφαση στους όρους και ζωντάνια στο λόγο.

Π.χ. Το τουφέκι ανάβει, αστράφτει,

        Λάμπει, κόφτει το σπαθί.

**Πολυσύνδετο**

Όμοιοι όροι ή προτάσεις συνδέονται με συμπλεκτικούς, αντιθετικούς ή διαχωριστικούς συνδέσμους. Στόχος είναι η απλότητα στο λόγο, η εύκολη κατανόηση των νοημάτων και η συναισθηματική φόρτιση του δέκτη.

Π.χ. Οι κλέφτες επροσκύνησαν και γίνηκαν ραγιάδες

        κι άλλοι φυλάγουν πρόβατα κι άλλοι φυλάγουν γίδια.

**Χιαστό**

Δυο λέξεις ή φράσεις επαναλαμβάνονται με αντίστροφη σειρά.

Π.χ. Μέρα και νύχτα περπατεί,   
        νύχτα και μέρα λέγει.

**Υπερβατό**

Ανάμεσα σε δύο λέξεις με στενή συντακτική σχέση παρεμβάλλονται άλλες.

Ο λόγος αποκτά ρυθμό και πολυπλοκότητα.

Π.χ. Πίνω το ωριοστάλαχτο της πλάκας το φαρμάκι. (θα έπρεπε το αντικείμενο ν' ακολουθεί το ρήμα)

**Κύκλος**

Η αρχή και το κλείσιμο μιας πρότασης, περιόδου, στίχου, στροφής με την ίδια λέξη ή φράση.

Π.χ. Μοναχή το δρόμο επήρες,

        εξανάρθες  μοναχή.  
  
Το συναντάμε τόσο στο προοίμιο της Ιλιάδας όσο και σ' εκείνο της Οδύσειας.

**Ομοιοτέλευτο**

Διαδοχικές φράσεις που ομοιοκαταληκτούν.

Ο ρυθμός και η μουσικότητα ενδυναμώνουν.

Π.χ. Και βογκάει και βαριά μοιρολογάει.

**Πρωθύστερο**

Λέγεται πρώτα εκείνο που κανονικά είναι δεύτερο.

Π.χ. Ξεντύθη(2) ο νιος, ξεζώστηκε (1) και στο πηγάδι μπήκε.

**Αναστροφή**

Η σκόπιμη αλλαγή της φυσικής σειράς των λέξεων.

Προκαλείται εντυπωσιασμός και δίνεται έμφαση σε κάποιο όρο.

**Οξύμωρο**

Δυο λέξεις που νοηματικά αλληλοαναιρούνται δίνονται μαζί.

Δημιουργείται αντίφαση, η οποία όμως αίρεται από το περιεχόμενο.

**Παρήχηση**

Η επανάληψη σε συνεχόμενες λέξεις του ίδιου ήχου ή φθόγγου (συνήθως σύμφωνου)

Συμβάλλει στη μουσικότητα.

Π.χ Τρανή λα**λιά**, τρόμου κα**λιά**, ρητή κατά το κάστρο.

**Ετυμολογικό σχήμα**

Παρατίθενται μαζί ομόρριζες λέξεις.

Π.χ. Τραγούδι τραγουδήστε μου, χιλιοτραγουδημένο.

**Ως προς την πληρότητα του λόγου**

**Επανάληψη**

Λέξεις ή φράσεις που επανέρχονται ξανά και ξανά.

Με την επανάληψη δηλώνονται έντονα συναισθήματα. Έλκεται το ενδιαφέρον του δέκτη στα επαναλαμβανόμενα στοιχεία.

**Αναδίπλωση**

Η επανάληψη μια λέξης ή φράσης αμέσως δεύτερη φορά.

Π.χ. Φεύγει, φεύγει ο προδότης.

**Επαναφορά**

Όταν δύο ή περισσότερες προτάσεις στη σειρά αρχίζουν με την ίδια λέξη ή φράση.

Π.χ. Μαύρος ήταν, μαύρα φορεί, μαύρο και τ’ άλογό του.

**Άρση – Θέση**

Αρχικά δηλώνεται αυτό που δεν είναι κάτι και μετά αυτό που είναι. (Το χρησιμοποιεί ο Αριστοτέλης για την απόδειξη των θέσεων του)

**Πλεονασμός**

Η χρήση περισσότερων λέξεων.

**Α) Παραλληλία**

Όταν συγχρόνως το ίδιο νόημα εκφράζεται και καταφατικά και αρνητικά.

Π.χ. Μ’ απολησμόνησε και πια δε με θυμάται.

**Β) Περίφραση**

Μια έννοια εκφράζεται με περισσότερες λέξεις.

Π.χ. Ο Γέρος του Μοριά (αντί: Κολοκοτρώνης)

**Γ) Ένα με δύο**

Μια έννοια εκφράζεται με δυο λέξεις που συνδέονται με το και, ενώ έπρεπε η μία να είναι προσδιορισμός της άλλης.

Π.χ. Αστροπελέκι και φωτιά να πέσει στες αυλές σου (αστροπελέκι φλογερό).

**Έλλειψη - Βραχυλογία**

Η παράλειψη λέξεων που εννοούνται εύκολα.

Π.χ. Η δύναμή σου πέλαγο κι η θέλησή μου βράχος.

Είδη βραχυλογίας είναι:

**Α) Σχήμα από κοινού**

Μια λέξη ή φράση παραλείπεται και εννοείται αμετάβλητη.

Π.χ. Σε τραγουδά, όπως το πουλί τον ήλιο που ανατέλλει.

**Β) Σχήμα εξ αναλόγου**

Οι λέξεις που εννοούνται είναι αλλαγμένες. Δίνει προφορικότητα, απλότητα και χάρη.

Π.χ. Την άλλη μέρα δεν έφυγα, όπως είχα σκοπό.

**Γ) Ζεύγμα**

Δύο αντικείμενα συνδέονται με ένα ρήμα, ενώ το ένα ταιριάζει με άλλο ρήμα το οποίο εννοείται.

Π.χ. Ακούει ντουφέκια και βροντούν, σπαθιά λαμποκοπάνε (βλέπει σπαθιά).

**Ρητορική ερώτηση**

Ερώτημα στο οποίο ξέρουμε την απάντηση.

Δημιουργεί προβληματισμό.  
Χρησιμοποιείται από τους ρήτορες για να προκαταλάβει τις "απαντήσεις/ θέσεις" των ακροατών- αναγνωστών.  
Μερικές φορές χρησιμοποιείται επίσης ως μέσο μετάβασης στη συνέχεια του κειμένου.

**Υποφορά – Ανθυποφορά**

Σε μια ερώτηση πρώτα δίνεται η αρνητική απάντηση και μετά η θετική.

Π.χ. Αχός βαρύς ακούεται, πολλά τουφέκια πέφτουν.

        Μήνα σε γάμο ρίχνονται, μήνα σε χαρικόπι;

        Ουδέ σε γάμο ρίχνονται ουδέ σε χαροκόπι.

        Η Δέσπω κάνει πόλεμο με νύφες και μ’ αγγόνια.

**Αποσιώπηση**

Παύση του λόγου.

Χρησιμοποιούνται αποσιωπητικά.

Το ύφος γίνεται υπαινικτικό και προκαλείται προβληματισμός και συναισθηματική φόρτιση.

**Αναφώνηση**

Επιφωνηματική φράση.

Δηλώνονται ποικίλα συναισθήματα, όπως θαυμασμός, οργή, χαρά.

**Ως προς τη γραμματική συμφωνία των λέξεων**

**Καθολικό – Μερικό**

Όταν η λέξη που δηλώνει ένα σύνολο που διαιρείται δεν εκφράζεται με γενική διαιρετική ή με εμπρόθετο, αλλά στην ίδια πτώση με τη λέξη που δηλώνει το μέρος.

Π.χ. Παίρνει τον κατήφορο, την άκρη το ποτάμι (αντί: του ποταμιού)

**Έλξη**

Ένας όρος δε συμφωνεί συντακτικά με τον όρο που πρέπει σύμφωνα με το νόημα, αλλά με κάποιον άλλο ισχυρότερο. Γνωστή κι ως έλξη του αναφορικού που συναντάται τόσο στην αρχαία ελληνική γλώσσα όσο και στη νεοελληνική.

Π.χ. Τιμούμε όλους **όσους** αγωνίστηκαν για την πατρίδα.

**Πρόληψη**

Το υποκείμενο μιας εξαρτημένης πρότασης τίθεται ως αντικείμενο της κύριας.

Π.χ. Για δέστε τον *αμάραντο*, σε τι βουνό φυτρώνει.

**Κατά το νοούμενο**

Η σύνταξη ακολουθεί το νόημα κι όχι τους κανόνες.

Π.χ. Ο κόσμος χτίζουν εκκλησιές.

**Υπαλλαγή**

Ένα επίθετο αποδίδεται σε ένα ουσιαστικό, ενώ κανονικά αναφέρεται σε άλλο όρο.

Συμβάλλει στη ρυθμικότητα.

Π.χ. Τ’ αντρειωμένα κόκκαλα ξεθάψτε του γονιού σας.

**Ανακόλουθο**

Οι λέξεις που ακολουθούν δεν έχουν συντακτική συμφωνία με τις προηγούμενες. Είναι δηλωτικό και αποτέλεσμα της σύγχυσης του προσώπου που εκφράζεται έτσι.

Δείχνει έντονη ψυχική φόρτιση του υποκειμένου.

Π.χ, Η κυρά – Ρήνη του Κριτού, του Δούκα η θυγατέρα, χρόνους της γράφουν τα προικιά (αντί: της κυρά – Ρήνης… της γράφουν).

Γενικότερα, τα σχήματα λόγου νοηματοδοτούν το κείμενο, καθώς ή τονίζουν κάτι ή διαφοροποιούν σημασίες, ανακαλούν μνήμες, εκφράζουν  σκέψεις και συναισθήματα. Συγχρόνως,  κάνουν ξεχωριστό το ύφος των προσώπων, ενώ το ίδιο το κείμενο δονείται, αποκτά ένταση, ζωντάνια, αμεσότητα, παραστατικότητα, δραματικότητα.

**Η θεατρικότητα σε ένα αφηγηματικό ή ποιητικό κείμενο**

1.     Η ύπαρξη χαρακτήρων – φωνών – σιωπών

2.    Ο διάλογος

3.    Η δράση

4.    Η ύπαρξη σκηνικού – χρονότοπου

5.    Στοιχεία πλοκής